Oikeusministeriö
Lainvalmisteluosasto
PL 25
00023 Valtioneuvosto

cc:	kirjaamo.om@om.fi
	maarit.leppanen@om.fi

							Helsinki 17.8.2005

Lausunto aineettomia oikeuksia koskevien asioiden käsittelystä
OM 017:00/2003, OM15/41/2003

Lausuntonaan aineettomia oikeuksia koskevien asioiden käsittelyä selvittäneen työryhmän mietinnöstä (oikeusministeriön työryhmämietintö 2005:2) Viestinnän Keskusliitto ry toteaa seuraavaa:

Viestintäalalle immateriaalioikeuksilla on perustavaa laatua oleva merkitys. Toimialan yritysten liiketoiminnalle on välttämätöntä, että sisältötuotantoon tehdyt panostukset ja investoinnit suojataan luvattomalta ja epälojaalilta käytöltä. Keskeisimpiä suojamuotoja tässä suhteessa ovat erityisesti tekijänoikeus sekä suoja vilpillistä kilpailua vastaan. 

Immateriaalioikeusasioiden tuomioistuinkäsittelyssä on tärkeää turvata käsittelyn asiantuntevuus ja nopeus. Immateriaalioikeudelliset ongelmat ovat usein vaikeita ja edellyttävät syvällistä perehtymistä sekä aineellisen oikeuden sisältöön että järjestelmän rakenteisiin ja toimintaan. Monesti esillä olevan oikeudellisen ongelman ratkaiseminen edellyttää useampien immateriaalioikeudellisten säädösten soveltamista. Tällaisessa tilanteessa ei ole suotavaa, että saman ongelman eri ulottuvuudet joudutaan ratkaisemaan eri tuomioistuimissa. Päällekkäisistä prosesseista seuraa tehottomuutta ja oikeudellista epävarmuutta.

Oikeusministeriön asettama IPR-työryhmä on mietinnössään selvittänyt perusteellisesti nykyistä immateriaalioikeusasioiden käsittelyjärjestelmää. Eri vaihtoehtoja pohdittuaan työryhmä on päätynyt esittämään, että tekijän- ja teollisoikeuksia koskevat riita- ja rikosasiat, mukaan lukien sopimatonta menettelyä elinkeinotoiminnassa koskeva sääntely, sekä rekisteriviranomaisten päätöksiä koskevat valitusasiat keskitetään Helsingin käräjäoikeuden yhteyteen. Tekijänoikeusasioiden osalta vaihtoehtoisena mahdollisuutena säilyisi riita-asioiden käsittely oikeudenkäymiskaaren 10 luvun ja rikosasioiden käsittely oikeudenkäynnistä rikosasioissa annetun lain 4 luvun säännösten mukaan määräytyvässä tuomioistuimessa. Muutoksenhaussa noudatettaisiin muutoksenhakua koskevia yleisiä säännöksiä.

Viestinnän Keskusliitto puoltaa työryhmän ehdotusta. Kaikkien immateriaalioikeusasioiden keskittäminen samaan tuomioistuimeen mahdollistaisi tuomareiden immateriaalioikeudellisen asiantuntemuksen kehittämisen, parantaisi asianosaisten oikeusturvaa ja ratkaisujen ennakoitavuutta sekä edesauttaisi ratkaistavien asioiden kokonaishallinnointia. Samanaikaiset ja päällekkäiset menettelyt poistuisivat, mikä yksinkertaistaisi ja nopeuttaisi juttujen ratkaisemista.

Erityisen merkittävänä pidämme sitä, että sopimatonta menettelyä elinkeinotoiminnassa koskevat riita- ja rikosasiat, jotka nykyisin käsitellään markkinaoikeudessa, siirtyisivät keskitettyyn käsittelyyn. Käytännössä esimerkiksi tekijänoikeuden loukkauksiin saattaa yhdistyä samanaikaisesti vilpillinen kilpailu. Tällaisessa tilanteessa on tärkeää, että kaikki juttuun liittyvät oikeudelliset näkökohdat voidaan ratkaista yhdessä menettelyssä ja että muutoksenhaku kulkee yhtä reittiä nykyisen kahden sijasta.

Mahdollisuus oikeuspaikan valitsemiseen tekijänoikeusasioissa on omiaan luomaan joustavuutta ratkaisumenettelyyn. Työryhmän ehdotuksen mukaan valinnanmahdollisuus riita-asioissa on kantajalla ja rikosasioissa syyttäjällä ja asianomistajalla. Asian jatkovalmistelussa on syytä ottaa huomioon sellainen mahdollisuus, että asianosaiset ovat eri mieltä oikeuspaikan valinnasta, ja luoda ratkaisu tällaista tilannetta varten.

Viestinnän Keskusliitto ry

Håkan Gabrielsson
toimitusjohtaja

Viestinnän Keskusliitto on joukkoviestintäalan ja graafisen teollisuuden kattojärjestö, joka edistää toimialan yleisiä toimintaedellytyksiä tavoitteenaan turvata monipuoliset joukkoviestintäpalvelut suomalaisille. Viestinnän Keskusliitto edustaa noin 900 yritystä, jotka työllistävät noin 35 000 henkilöä. Edustettujen yritysten osuus joukkoviestintämarkkinoista on noin 80 %. Keskusliiton jäseniä ovat Aikakauslehtien Liitto, Graafinen Teollisuus, Sanomalehtien Liitto, Suomen Kustannusyhdistys, Suomen Radioiden Liitto, Suomen Televisioiden Liitto sekä Viestintätyönantajat VTA. 

Lisätietoja lausuntoon liittyen antavat tarvittaessa:

Håkan Gabrielsson				Satu Kangas
Toimitusjohtaja				johtaja, lakiasiat
hakan.gabrielsson@vkl.fi			satu.kangas@vkl.fi
puhelin 2287 7304				puhelin 2287 7305
GSM 050 - 558 1048				GSM 050 – 433 7250